作者:白居易
標題:奉酬淮南牛相公思黯見寄二十四韻
內容:白老忘機客，牛公濟世賢。鷗棲心戀水，鵬舉翅摩天。累就優閑秩，連操造化權。貧司甚蕭灑，榮路自喧闐。望苑三千日，臺階十五年。是人皆棄忘，何物不陶甄。籃輿遊嵩嶺，油幢鎮海壖。竹篙撐釣艇，金甲擁樓船。雪夜尋僧舍，春朝列妓筵。長齋儼香火，密宴簇花鈿。自覺閑勝鬧，遙知醉笑禪。是非分未定，會合杳無緣。我正思揚府，君應望洛川。西來風嫋嫋，南去雁連連。日落龍門外，潮生瓜步前。秋同一時盡，月共兩鄉圓。舊眷交歡在，新文氣調全。慚無白雪曲，難答碧雲篇。金穀詩誰賞，蕪城賦眾傳。珠應哂魚目，鉛未伏龍泉。遠訊驚魔物，深情寄酒錢。霜紈一百匹，玉柱十三絃。楚醴來尊裡，秦聲送耳邊。何時紅燭下，相對一陶然。